KOMMISSIONENS FORORDNING (EF) Nr. 241/97 af 10. februar 1997 om ændring af forordning (EØF) nr. 1102/89 om visse gennemførelsesforanstaltninger til Rådets forordning (EØF) nr. 1101/89 om strukturel sanering inden for indenlandsskibsfarten

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1101/89 af 27. april 1989 om strukturel sanering inden for indenlandsskibsfarten (1), senest ændret ved Kommissionens forordning (EF) nr. 2310/96 (2), navnlig artikel 4a, artikel 6 og artikel 10, stk. 3, og

ud fra følgende betragtninger:

Med forordning (EØF) nr. 1101/89 i ændret form indføres muligheden for at reducere overkapaciteten i indenlandsskibsfartens flåde i de pågældende medlemsstater gennem ophugningsforanstaltninger, der samordnes på fællesskabsplan, i 1996, 1997 og 1998, således at flådernes kapacitet reduceres med ca. 15 %;

Kommissionen fastsætter de nærmere bestemmelser for disse ophugningsforanstaltninger i henhold til Kommissionens forordning (EØF) nr. 1102/89 af 27. april 1989 om visse gennemførelsesforanstaltninger til Rådets forordning (EØF) nr. 1101/89 om strukturel sanering inden for indenlandsskibsfarten (3), senest ændret ved forordning (EF) nr. 2326/96 (4);

de berørte medlemsstaters økonomiske bidrag til ophugningsfondene for ophugningsforanstaltningen i 1997 skønnes globalt til 64 mio. ECU under hensyntagen til en kapacitetsreduktion på ca. 5 %; den enkelte medlemsstats bidrag beregnes på grundlag af forholdet mellem størrelsen af dens aktive flåde og medlemsstaternes flåde i henhold til Rådets forordning (EF) nr. 2254/96 (5);

de økonomiske bidrag fra de pågældende medlemsstater og branchen skal fordeles for 1997 mellem afdelingen for tørlastfartøjer og skubbebåde og afdelingen for tankskibe;

for at kunne gennemføre den planlagte reducering af overkapaciteten må branchens årlige bidrag opretholdes, hvilket også gælder for tilpasningen på 50 % i henhold til artikel 3, stk. 4, i overensstemmelse med satserne i artikel 3, stk. 1;

det vil også være formålstjenligt at øge ophugningspræmierne for at gøre ophugningsforanstaltningen mere attraktiv; det vil endvidere være hensigtsmæssigt at gennemføre proceduren, hvorefter man først imødekommer ansøgninger med de laveste ophugningspræmier inden for en margen på 80 til 100 % af de maksimalt fastsatte værdier fra 1. januar 1997, således at så megen kapacitet som muligt bliver ophugget;

formlen for »normaliserede årsindtægter«, som blev fastsat i 1989 i henhold til artikel 10, stk. 2, i forordning (EØF) nr. 1102/89 må tilpasses med henblik på bedre økonomisk solidaritet mellem de nationale ophugningsfonde;

som overgangsordning bibeholdes betaling af særbidraget - foranstaltninger med henblik på at undgå, at den eksisterende overkapacitet forværres, eller at der opstår ny overkapacitet - på 1990-niveauet for fartøjer, hvis konstruktion har passeret et bestemt punkt, og som tages i brug inden for seks måneder efter denne forordnings ikrafttrædelse;

for at gennemføre ophugningsforanstaltningen for året 1997, som løber fra maj til december, må indsendelse af ansøgninger i henhold til artikel 6, stk. 6, litra a), i forordning (EØF) nr. 1102/89 ophæves for at undgå, at den samme båd optages på en kvartalsventeliste og indgår i ophugningsforanstaltningen for 1997; man skal derfor også ophæve den kvartalsmæssige procedure om indsendelse af ansøgninger om ophugningspræmie til ophugningsfondene i henhold til artikel 6, stk. 6, litra b), i ovennævnte forordning i ændret udgave;

da forordningen har betydning for de pågældende medlemsstaters budget, og da de nationale gennemførelsesbestemmelser skal iværksættes i begyndelsen af 1997 er det vigtigt, at denne forordning hurtigt træder i kraft;

medlemsstaterne og ekspertgruppen - Den Sagkyndige Gruppe for Strukturel Sanering for Indenlandsfarten - er blevet hørt vedrørende de foreslåede ændringer i henhold til artikel 12 i forordning (EØF) nr. 1102/89 -

UDSTEDT FØLGENDE FORORDNING:

Artikel 1

Forordning (EØF) nr. 1102/89 ændres således:

1) I artikel 1 indsættes som stk. 6:

»6. Medlemsstaternes flåde til indenlandsskibsfart skal reduceres med ca. 5 % i 1997, og de pågældende medlemsstater skal derfor pr. 1. januar 1997 ud af deres nationale budgetter stille de nødvendige midler til rådighed for ophugningsfondene med henblik på ophugning af både som nævnt i artikel 2, i forordning (EØF) nr. 1101/89, dvs. 54 mio. ECU, som skal supplere de i stk. 4 nævnte midler, jf. dog bestemmelserne i stk. 1-5. For at nå dette mål, anses et samlet budget på 64 mio. ECU for nødvendigt, heraf 40 mio. ECU (*) til ophugning af tørlastfartøjer og 24. mio ECU (*) til ophugning af tankskibe. Fordelingen på de pågældende medlemsstater for 1997 svarer til kapaciteten af deres aktive flåde i tonsækvivalent, og de nationale bidrag beløber sig til:

- Østrig: 900 000 ECU

- Belgien: 7 920 000 ECU

- Tyskland: 13 760 000 ECU

- Frankrig: 1 260 000 ECU

- Nederlandene: 30 160 000 ECU.

(*) Skønnet tal på indeværende tidspunkt.«

2) I artikel 3 udgår stk. 4.

3) Artikel 5 ændres således:

a) I stk. 1 udgår ordet »100 %« og i stedet skrives »115 %«, og følgende tankestreg tilføjes:

»For 1997 fastsættes følgende satser for ophugningspræmier:

- Fartøjer med tørlast:

- fartøjer med egen maskinkraft: 135 ECU/ton

- pramme, der skubbes: 60 ECU/ton

- pramme, der slæbes: 47 ECU/ton

- Tankskibe

- fartøjer med egen maskinkraft: 243 ECU/ton

- pramme, der skubbes: 108 ECU/ton

- pramme, der slæbes: 43 ECU/ton

- Skubbebåde

180 ECU/kW med en lineær forøgelse op til 240 ECU/kW for en motorkraft svarende til eller overstigende 1 000 kW.«

b) I stk. 2 tilføjes følgende sætninger:

»For fartøjer med en dødvægt på mellem 650 og 1 650 tons øges maksimalsatsen for ophugningspræmier lineært fra 100 til 115 % op til både på 1 650 tons. For både med en dødvægt på over 1 650 tons opretholdes maksimalsatsen for ophugningspræmier på 115 %.«

c) Stk. 4 udgår.

4) I artikel 9 ændres stk. 2 således:

Ordene »den i artikel 2 anførte dato« erstattes med »datoen for udgivelse af det første De Europæiske Fællesskabers Tidende i 1997, hvori angives de rentesatser, der anvendes af Det Europæiske Monetære Institut i dettes ecutransaktioner i januar«.

5) I artikel 1 erstattes stk. 2, litra b), fjerde tankestreg, med:

»- hver fonds normaliserede årsindtægter (Pnn), der beregnes således:

Pnn = >NUM>Pt >DEN>(Rdt+St) × (Rdn + Sn).«

Artikel 2

For 1997 erstattes artikel 6 i forordning (EØF) nr. 1102/89 med følgende tekst:

»Artikel 6

1. De skibsejere, der indgiver ansøgning om en ophugningspræmie, indsender deres ansøgninger mellem den 1. maj og den 31. august 1997 til myndighederne for den fond, fartøjerne henhører under. Ansøgninger, der modtages af myndighederne for fonden, kan ikke tilbagetrækkes eller ændres.

2. Den, der ansøger om ophugningspræmie, angiver i ansøgningen, inden for en margen på 80 til 100 %, hvilken procentdel af de i artikel 5 anførte højeste satser, han ønsker at modtage som ophugningspræmie for sit fartøj. Denne procentdel benævnes i det følgende »præmieprocentsatsen«.

3. Forskriftsmæssigt indgivne ansøgninger om ophugningspræmier, der beløber sig til 80 % af de i artikel 5, stk. 1 og 2, anførte satser, imødekommes af fonden inden for rammerne af de budgetmæssige rådighedsbeløb for de forskellige poster, jf. artikel 1, stk. 6. Fondsmyndighederne bekræfter over for ansøgerne, inden for to måneder efter modtagelsen af ansøgningen, at denne er imødekommet.

Fondsmyndighederne sender hver måned Kommissionen en fortegnelse over de modtagne oplysninger om ophugningspræmier på 80 %. Kommissionen påser, at disse ansøgninger ikke overstiger de i artikel 1, stk. 6, anførte budgetmæssige rådighedsbeløb og holder fondsmyndighederne underrettet om situationen.

4. Inden den 1. november 1997 underretter fondsmyndighederne skriftligt ansøgere, der har ansøgt om en ophugningspræmie på 80 % af de i artikel 5, stk. 1 og 2, anførte satser, om hvorvidt hans ansøgning er imødekommet eller afslået.«

Artikel 3

For 1997 ændres artikel 7 i forordning (EØF) nr. 1102/89 således:

a) I stk. 1 ændres datoen »den 1. december 1990« til »den 1. april 1998«. Sidste sætning streges.

b) I stk. 4 ændres datoen »den 1. december 1992« til »den 1. december 1999«.

Artikel 4

Når ophugningspræmien udgør det særlige bidrag i den ordning, der sigter på at undgå, at den eksisterende overkapacitet øges, eller at der opstår ny overkapacitet, opretholdes den på 1990-niveauet i en overgangsperiode på seks måneder efter ikrafttrædelse af nærværende forordning for både, som opfylder betingelserne i artikel 8, stk. 3, litra a), i forordning (EØF) nr. 1101/89.

Artikel 5

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 10. februar 1997.

På Kommissionens vegne

Neil KINNOCK

Medlem af Kommissionen

(1) EFT nr. L 116 af 28. 4. 1989, s. 25.

(2) EFT nr. L 313 af 3. 12. 1996, s. 8.

(3) EFT nr. L 116 af 28. 4. 1989, s. 30.

(4) EFT nr. L 316 af 5. 12. 1996, s. 13.

(5) EFT nr. L 304 af 27. 11. 1996, s. 1.